Nos Officialis Eduensis, notum facimus universis presentibus et futuris, quod Bernardus dictus Visum, civis Eduensis, in nostra presentia propter hoc specialiter constitutus, sciens, providens, non coactus, non deceptus nec in aliquo defraudatus, ut asserit, presente domino Petro de Gesor, canonico Eduensi et camerario ecclesie, nomine virorum venerabilium et discretorum decani et capituli Eduensis et pro ipsis, vendit, quitat et concedit in perpetuum in jure coram nobis decano et capitulo duodecim solidos Viennensium pro tempore currentium ex annuo redditu ipsi decano et capitulo vel mandato eorumdem singulis annis in festo beati Lazari in ecclesia beati Nazarii Eduensis integre, libere, quiete et pacifice et sine reclamatione aliqua persolvendos, pro decem libris Vien. ipsi Bernardo ab eodem domino Petro, nomine dictorum decani et capituli et pro ipsis integre persolutis in pecunia legittime numerata, prout idem Bernardus assidet et assignat in perpetuum dictis decano et capitulo super quamdam petiam terre arabilem Bernardi, sitam in civitate Eduensi ante palatium de Juyne, contiguam terre Soignereti ex una parte et terre Belle de Claustro et terre Guillemi Boisserandi ex altera, asserens et affirmans dictus Bernardus quod dicta pecia terre franca est et libera ab omni servitute seu onere servitutis absoluta et nulli hominis aut persone seu loco quoquo modo obligata, preterquam ecclesie Eduensi in quatuor denariis Divion. censualibus, singulis annis in festo beati Symphoriani persolvendis: et si duodecim solidi Vien. ex annuo redditu predicti plus valeant pretio supradicto, illud plus idem Bernardus donat dictis decano et capitulo donatione irrevocabili inter vivos: de quibus duodecim solidis Vien. ex annuo redditu predictis, prefatus Bernardus dominum Petrum memoratum nomine dictorum decani et capituli et pro ipsis per traditionem cujusdam cedule corporaliter investivit de eisdem. Quas quidem decem libras Vien. predictas dominus Constantius defunctus quondam archipresbiter Sedelocensis legavit ecclesie Eduensi, ad emendum redditus pro anniversario suo singulis annis in eadem ecclesia faciendo, prout idem Petrus coram nobis confitetur. Quos quidem duodecim solidos Vien. ex annuo redditu predictos, Bernardus antedictus promittit per juramentum, etc. Datum Edue et actum in festo beati Martini estivalis, anno incarnationis dominice millesimo ducentesimo sexagesimo quinto, mense Iulio.